**Upravni odjel za zdravstvo, socijalnu politiku,**

**branitelje, civilno društvo i mlade**

KLASA: 004-02/21-01/04

URBROJ: 2140/01-09-21-1

Krapina, 15. studenog 2021.

 Na temelju članka 17. Statuta Krapinsko-zagorske županije („Službeni glasnik Krapinsko-zagorske županije“, broj 13/01, 5/06, 14/09, 11/13, 26/13 – pročišćeni tekst i 13/18 i 5/20) i Kodeksa savjetovanja sa zainteresiranom javnošću u postupcima donošenja općih akata Krapinsko-zagorske županije („Službeni glasnik Krapinsko-zagorske županije“, broj 24/14.) upućuje se

**JAVNI POZIV**

**za savjetovanje sa zainteresiranom javnošću**

**u postupku donošenja Odluke o izmjenama Odluke o osnivanju Povjerenstva za ravnopravnost spolova Krapinsko-zagorske županije**

Sukladno članku 28. stavku 1. Zakona o ravnopravnosti spolova (Narodne novine, broj 82/08 i 69/17) jedinice područne (regionalne) samouprave i Grad Zagreb osnivaju i, sukladno predloženom programu rada, osiguravaju uvjete i sredstva za rad županijskim povjerenstvima za ravnopravnost spolova i povjerenstvu za ravnopravnost spolova Grada Zagreba s ciljem promicanja ravnopravnosti spolova na lokalnoj razini i provedbe ovoga Zakona i Nacionalne politike za promicanje ravnopravnosti spolova.

 Zakonom je propisano da su Povjerenstva za ravnopravnost spolova radno-savjetodavna tijela županijskih skupština i skupštine Grada Zagreba u čijem sastavu su zastupljeni članovi/članice županijskih skupština odnosno skupštine Grada Zagreba, koordinatori/ice u uredima državne uprave, predstavnici/ce nevladinih udruga i nezavisni stručnjaci/kinje.

 Županijska skupština Krapinsko-zagorske županije na svojoj 5. sjednici održanoj dana 30. listopada 2017. godine donijela je Odluku o osnivanju Povjerenstva za ravnopravnost spolova Krapinsko-zagorske županije (Službeni glasnik Krapinsko-zagorske županije, broj 37/17).

 Navedenom Odlukom utvrđene su zadaće, sastav i način imenovanja članova/ica Povjerenstva i druga pitanja važna za rad Povjerenstva.

Člankom 4. navedene Odluke propisano je da Povjerenstvo ima predsjednika/icu i osam članova/ica. Članove/ice Povjerenstva imenuje Županijska skupština na način da Povjerenstvo čine: 3 člana/članice iz reda članova/članica Županijske skupštine, 5 članova/članica iz reda nezavisnih stručnjaka/stručnjakinja iz područja djelokruga Povjerenstva i nevladinih udruga za promicanje i zaštitu ženskih ljudskih prava i 1 član/članica je koordinator/koordinatorica za ravnopravnost spolova iz Ureda državne uprave. Predsjednika/predsjednicu bira Povjerenstvo iz svog sastava. Javnim pozivom bira se pet članova/ica Povjerenstva.

 Dopisom Vlade Republike Hrvatske, Ureda za ravnopravnost spolova KLASA: 004-02/21-01/02, URBROJ: 50442/11-21-01 od 21. listopada 2021. godine vezano uz provedbu Zakona o ravnopravnosti spolova i imenovanju članova županijskih povjerenstava za ravnopravnost spolova istaknuto je kako je Ured za ravnopravnost spolova nadležan za koordinaciju rada županijskih povjerenstava te je podneskom istog zatraženo mišljenje Ministarstva pravosuđa i uprave vezano uz pitanje koordinatora za ravnopravnost spolova u uredima državne uprave, obzirom na ukidanje istih. Iz dopisa Ministarstva pravosuđa i uprave KLASA: 004-01/20-01/7, URBROJ: 514-U-05-01-02/2-20-2 od 5. listopada 2020. godine proizlazi da, obzirom su uredi državne uprave u županijama prestali s radom 1. siječnja 2020. godine, više ne postoje koordinatori za ravnopravnost spolova u županijama jer isto nije predviđeno odredbama Zakona o ravnopravnosti spolova.

 S obzirom na navedeno, nametnula se potreba donošenja izmjena navedene Odluke.

 Članak 4. stavak 2. Odluke o osnivanju Povjerenstva za ravnopravnost spolova Krapinsko-zagorske županije mijenja se na način da propisuje da članove/članice povjerenstva imenuje Županijska skupština na način da Povjerenstvo čine: 3 člana/članice iz reda članova/članica Županijske skupštine i 6 članova/članica iz reda nezavisnih stručnjaka/stručnjakinja izpodručja promicanja ravnopravnosti spolova te promicanja i zaštite ljudskih prava. U istom članku u stavku 3. utvrđuje se da se javnim pozivom bira šest članova/ica Povjerenstva, umjesto dosadašnjih pet.

 Za provođenje ove Odluke osigurana su sredstva u Proračunu Krapinsko-zagorske županije.

 Sukladno odredbama Kodeksa savjetovanja sa zainteresiranom javnošću u postupcima donošenja općih akata Krapinsko-zagorske županije („Službeni glasnik Krapinsko-zagorske županije“, broj 24/14.) poziva se zainteresirana javnost da svojim prijedlozima i sugestijama pridonese kvaliteti donošenja Odluke o izmjenama Odluke o osnivanju Povjerenstva za ravnopravnost spolova Krapinsko-zagorske županije.

 Svi u roku pristigli prijedlozi razmotrit će se i, oni prihvaćeni, ugraditi u konačni prijedlog nacrta općeg akta koji će se uputiti Županijskoj skupštini na donošenje. Svoje prijedloge možete u pisanom obliku poslati na adresu elektroničke pošte: zdravstvo@kzz.hr, zaključno s danom 30. studenoga 2021. godine.

 **PROČELNICA**

 **Martina Gregurović Šanjug**